- Jurgen Klopp, reacţie furibundă, după ce Liverpool nu a primit un penalty
- Ce a declarat, după remiza cu Manchester City
Jurgen Klopp a avut o reacţie furibundă, după ce Liverpool nu a primit un penalty în derby-ul pentru primul loc cu Manchester City. Managerul "cormoranilor" a declarat că faultul comis de Jeremy Doku a fost unul evident, şi trebuia sancţionat de arbitrul Michael Oliver.
Liverpool şi Manchester City au remizat, scor 1-1, în derby-ul etapei din Premier League. După acest rezultat, Arsenal a rămas pe primul loc în campionatul englez, la egalitate cu trupa lui Jurgen Klopp.
Jurgen Klopp, reacţie furibundă după ce Liverpool nu a primit penalty cu Manchester City
Jurgen Klopp a transmis un mesaj dur, după ce lui Liverpool i-a fost refuzat un penalty. Managerul "cormoranilor" a transmis că faultul a fost clar, pentru toată lumea, mai puţin pentru arbitrul Oliver. Germanul a transmis că Jeremy Doku trebuia să vadă şi cartonaşul galben, după ce l-a faultat pe Alexis Mac Allister.
"Această situaţie în toate poziţiile terenului este fault. Este 100% fault şi 100% cartonaş galben. Pentru că a lovit mingea, dar poate lovi mingea doar pentru că piciorul său este acolo. Dacă mingea nu era acolo, îl omora.
Este penalty pentru toată lumea de pe planetă, este penalty! Dacă credeţi că nu este, poate că nu sunteţi persoane de fotbal.
Astăzi am arătat că suntem gata să luptăm (n.r. pentru titlu), atât timp cât va exista cursa", a declarat Jurgen Klopp, conform dailymail.co.uk.
Liverpool, privată de un penalty clar în derby-ul cu Manchester City
Liverpool a fost privată de un penalty în derby-ul cu Manchester City. În prelungiri, Mac Allister a fost faultat dur de Doku, în interiorul careului, însă arbitrul Michael Oliver a dictat corner pentru "cormorani".
În minutul 90+8, în încercarea de a respinge balonul, Jeremy Doku l-a lovit cu piciorul în piept pe Mac Allister. Deşi jucătorul lui Liverpool a căzut, acuzând lovitura din plin încasată de la rivalul de la Manchester City, arbitrul a rămas ferm şi nici nu a consultat arbitrajul video. Michael Oliver a arătat colţul terenul, dictând astfel corner pentru Liverpool.
Imediat după meci, fanii au luat "foc" pe reţelele sociale. Aceştia au transmis că în cazul în care Liverpool va rata titlul în acest sezon, va fi din cauza arbitrului Oliver, care nu a dictat penalty în duelul cu Manchester City.
"Am fi avut şapte puncte avans dacă nu ar fi existat corupţia", "Penalty clar", "Nu au vrut să ia o decizie într-un astfel de meci. 100% dacă asta s-ar fi întâmplat într-un oricare alt meci, s-ar fi dat penalty", "O mare ruşine" şi "Dacă Mac Allister nu ar fi purtat tricoul lui Liverpool, era penalty", au fost doar câteva dintre comentariile lăsate de fani, ca urmare a fazei tensionate din finalul meciului.